Povzetek revizijskega poročila
Računovodski izkazi in pravilnost poslovanja Zavoda za zdravstveno zavarovanje Slovenije v letu 2022

Računsko sodišče je izvedlo revizijo računovodskih izkazov in pravilnosti poslovanja **Zavoda za zdravstveno zavarovanje Slovenije** (v nadaljevanju: zavod), ki je na podlagi Zakona o zdravstvenem varstvu in zdravstvenem zavarovanju nosilec in izvajalec obveznega zdravstvenega zavarovanja za območje Republike Slovenije.

**Cilja revizije** sta bila izrek mnenja o računovodskih izkazih zavoda za leto 2022, razen dela terjatev do zavezancev za neplačane prispevke za obvezno zdravstveno zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2022.

Računsko sodišče je o **računovodskih izkazih zavoda** za leto 2022, z omejitvijo iz prejšnjega odstavka, izreklo pozitivno mnenje, ker meni, da revidirani računovodski izkazi v vseh pomembnih pogledih resnično in pošteno prikazujejo stanje sredstev in obveznosti do virov sredstev zavoda na dan 31. 12. 2022 ter prihodke in odhodke oziroma prejemke in izdatke zavoda za tedaj končano leto.

O **pravilnosti poslovanja zavoda** v letu 2022 je računsko sodišče izreklo mnenje s pridržkom, ker je ugotovilo, da zavod kljub določilom Zakona o zdravstvenem varstvu in zdravstvenem zavarovanju ni odločal o pravici zavarovanih oseb do skupinske obnovitvene rehabilitacije v upravnem postopku, temveč je pristojnost za odločanje prenesel na organizatorje skupinske obnovitvene rehabilitacije, poleg tega pri izbiri izvajalca skupinske obnovitvene rehabilitacije za otroke s celiakijo ni upošteval meril, določenih v razpisni dokumentaciji, kar je vplivalo na izbiro izvajalcev, sprejel pa je tudi nepopolna vsebinska in finančna poročila organizatorjev obnovitvene rehabilitacije, kar ni bilo v skladu s sklenjenimi pogodbami z izvajalci skupinske obnovitvene rehabilitacije. V končnem obračunu za leto 2022 nekaterih zdravstvenih storitev ni obračunal v skladu z merili iz Splošnega dogovora za pogodbeno leto 2022 in v skladu z Zakonom o nujnih ukrepih za zagotovitev stabilnosti zdravstvenega sistema ter ni preveril, ali so vsi projekti zaključeni in upravičeni do sredstev za terciar. Računsko sodišče je ugotovilo tudi, da je zavod izdajal odločbe o priznanju pravice do povračila stroškov specialističnega in bolnišničnega zdravljenja ter nabave medicinskih pripomočkov in zdravil v tujini več kot 2 meseca po prejemu vlog ter izplačeval ostala povračila stroškov opravljenih zdravstvenih storitev in nabavljenih medicinskih pripomočkov v Sloveniji, ki niso temeljila na izdani odločbi v upravnem postopku in so bila izplačana pred izdajo obvestila o povračilu stroškov, kar ni bilo v skladu z Zakonom o splošnem upravnem postopku. Pri izbiri dobaviteljev blaga zavod ni ravnal v skladu s predpisi o javnem naročanju v vrednosti najmanj 128.942 EUR. Zavod tudi ni ravnal v skladu z Zakonom o sistemu plač v javnem sektorju, ker je v aktu o sistemizaciji delovnih mest opredelil odstopanja pri razporeditvi javnih uslužbencev na delovna mesta, za katera nimajo zahtevane strokovne izobrazbe, javnega uslužbenca je ob premestitvi uvrstil v previsok plačni razred in ni zagotovil 2 % sredstev za plačilo redne delovne uspešnosti. Zavod je izplačal odpravnino ob upokojitvi v nasprotju z Aneksom h Kolektivni pogodbi za negospodarske dejavnosti v Republiki Sloveniji in odpravnino ob prenehanju pogodbe za določen čas v nasprotju z Zakonom o delovnih razmerjih, solidarnostno pomoč pa v nasprotju z Zakonom o javnih uslužbencih.

Zavod je nepravilnosti odpravil med revizijo, zato računsko sodišče **odzivnega poročila ni zahtevalo.**

Ljubljana, 22. novembra 2023